Mircea Rednic a fost externat din spital – acolo unde ajunsese după un infarct – și se simte bine, ba chiar are de gând să meargă sâmbătă să îi vadă pe fotbaliștii lui UTA Arad și să le zică "două, trei vorbe", potrivit GSP.ro.
Antrenorul lui UTA Arad a oferit primele declarații despre infarctul suferit și spune că a simțit "o apăsare" după primul gol dat de echipa sa în victoria cu FCSB, scor 2-1, dar și la antrenamentul de a doua zi.
"I-am zis lui «dochi» (n.r. – doctorul) al nostru de la echipă: «Vreau să fac eu un control să stau liniștit!». Am ajuns la spital, să fac un EKG. Când a văzut rezultatul, doctorița de acolo a făcut ochii mari. Cred că nu voi putea uita prea ușor ce ochi mari a făcut. «Cum ați condus până aici?», îmi punea tot felul de întrebări. M-au dus direct la operație, au zis că nu mai are rost să pierdem niciun moment", a povestit Mircea Rednic, pentru GSP.
El a recunoscut că are colesterolul mare.
"Probabil, fiind ardelean get-beget, mi-a plăcut întotdeauna păpica, așa că am colesterolul mare. Mi-a plăcut păpica bună. N-am băgat în seamă niciodată anumite semnale. Dar de acum gata, îți dai seama, voi avea dietă strictă!", a mai spus Mircea Rednic.
Rednic a ținut să le mulțumească persoanelor care i-au transmis mesaje de susținere.
"Vreau să mulțumesc tuturor, am primit mesaje cum nu s-a întâmplat niciodată în viață. Aaa, mi s-a spus că n-am voie să fac sex timp de două săptămâni! Gata, interzis. Bine, doctorul mi-a spus clar: «Dacă vreți să faceți sex, mai bine urcați două etaje, e același efort!».
Așa că… Urc două etaje! Mai glumim și noi, crede-mă, am fost cam pe acolo… Mă bucur că m-a ajutat Dumnezeu și mi-a dat în cale oameni minunați care m-au ajutat", a mai spus tehnicianul lui UTA Arad.